Drie vas ná KZN-slagting | Maroela Media
Drie mense is in hegtenis geneem in verband met ŉ slagting vroeër die maand wat vyf mans dood en 17 beseer gelaat het.
Maroela Media het vroeër berig dat die polisie hul hande vol het nadat geweld in die Ngudwini-gebied, in KwaZulu-Natal, uitgebreek het. ŉ Groep verdagtes het op 4 Augustus losgebrand op ŉ groep mense wat ŉ tradisionele geleentheid by die Khuzwayo-plaasopstal in die omgewing bygewoon het.
Kolonel Jay Naicker, ŉ polisiewoordvoerder, het Woensdag gesê Zwelibanzi Mthetwa (57), Sibongiseni Mthetwa (25) en Sithembiso Mthetwa (28) is in verband met die aanval in hegtenis geneem en het reeds in die Nyoni-landdroshof verskyn.
“Die mans word van moord en poging tot moord aangekla. Hulle moet weer op 3 September in die hof verskyn om vir borgtog aansoek te doen,” het Naicker gesê.
Naicker sê die motief vir die aanval is nog nie bekend nie en dat dit nie aan politieke geweld verbind kan word nie. Volgens gerugte is daar spanning tussen twee nedersettings in die gebied, wat moontlik tot die aanval kon lei. Naicker het gesê meer verdagtes kan nog in verband met die aanval in hegtenis geneem word.